Punaisenristin tyttö
1. Sua muistelen impeni illoin,
 sua aattelen aamuisin.
 Ja kyynel se kiiltävi silloin,
 mure murtavi mielenikin.

 2. Kera veljeis sä taistohon kuljit,
 sota synkkä kun Suomessa soi,
 käsivarsiisi silvotut suljit,
 olit huoltaja hellä, sä oi.

 3. Kuin hengetär tarhoista taivaan
 alas alhoon astunut maan,
 niin loithan sä lohtua vaivaan,
 vihan jälkiä vaalit sä vaan.

 4. Sua estänyt ei tuli tuima,
 et kammonnut kuoloakaan.
 Kuss’ soi sota hurja ja huima,
 liki lippua liikuit sä vaan.

 5. Veli vaivassa tai vihamiesi,
 ain altis sä hoivaamaan.
 Joka kärsivän luo kävi tiesi,
 ohi mennyt et ainoankaan.

 6. Mut kaikki mi kaunista täällä,
 mikä suurta ja ylvästä on,
 sitä sallita ei maan päällä,
 se on tuomittu turmiohon.

 7. Peto hirveä henkeäs vaani,
 susi valkoinen surmasi sun.
 Mut muistaen kalleimpaani,
 tie kostohon kulkevi mun.

Kössi Kaatra